Vruntlike grot mit otmodicheit vnd wes ik gudes vormach tho juwer beheglicheit. Ersamen, leuen vrundes. Wellet weten, dat Claus Molner, juwe borger, heft enen breff her gescreuen an syne vrunde vnd heft en tho kennende gegewen, dat Johan van der Marwe heft syne modder tho Reuel gebracht vnd wolde see vort tho lande voren sines vndankkes. Des so wetet, leuen vrundes, dat des vorgescreuen Claus Molners broder vnde sin vaderbroder, de der juncfrouwen erfarder is, heft my geclaget vnd tho kennende gegewen, dat eme syne dochters vntforth is ane sine witschap vnd wilbort. Dar is em tho kort an geschen, also juwe ersamheit dat wol derkennen kan, wo sik dat heft. Jtem, lewen vrundes, wellet weten, dat de ergenantte Johan van der Marwe bat myne heren, her Kersten, dat he ene maget mochtte mit sik ofwer voren; he wolde se tho guden luden bestedigen, dar se in eren brot vnd kleder mochtte vordenen, wentte he were van vrunden dar grot vmme gebeden; des steit em min here tho, also ik hopen, men min here gaff eme gene macht edder vulbort, dat hat tho dat he ienigen guden luden ere kinder vt dem lande scholde voren ane eren ölderen witschop vnd vulbort. Hir vmme, leue vrundes, prowet dat beste vnde helpet dar tho, dat et vruntlik blywe tyssche Claus Mölner vnde Johan van der Marwe, doch so, dat de juncfrauwe, Claus Molners modder, notlos sii ienigen dwanggen van der sake wegen. Gode almechttige siit befolen tho ewigen seligen tiden. Gescreuen tho Wiborch des midwekens na suntte Margreten daghe. Bedet tho my also tho juwe guden vrunde. By my Arnt Swensson, voget tho Wyborch. Adress: Den ersamen, vorsichtigen, wisen luden, borgmesteren vnde ratmannen tho Reuel, kome desse breff mit verdicheit, etc.